เมษายน 2564

เรียน หัวหน้าสำนักงานสอบบัญชี

ที่ กลต.กส.(ว) /2564 เรื่อง การซักซ้อมความเข้าใจเกี่ยวกับประกาศ
ว่าด้วยการให้ความเห็นชอบผู้สอบบัญชีในตลาดทุน

ตามที่สำนักงานคณะกรรมการกำกับหลักทรัพย์และตลาดหลักทรัพย์ (“สำนักงาน ก.ล.ต.”)
ได้ออกประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สช. /2564
เรื่อง การให้ความเห็นชอบผู้สอบบัญชีในตลาดทุน (ฉบับที่ ) ลงวันที่ 25 เมษายน พ.ศ. 2564 .
เพื่อปรับปรุงข้อกำหนดเกี่ยวกับคุณสมบัติและเงื่อนไขการรักษาสถานภาพการเป็นผู้สอบบัญชี
ในตลาดทุนตามประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สช. 39/2553 เรื่อง การให้ความเห็นชอบผู้สอบบัญชีในตลาดทุน ลงวันที่ 23 กันยายน พ.ศ. 2553
(“ประกาศฯ”) ให้สอดคล้องกับบริบทของการสอบบัญชีในประเทศไทยในปัจจุบัน ซึ่งเป็นส่วนหนึ่ง
ของโครงการ Regulatory Guillotine ความละเอียดแจ้งแล้ว นั้น

สำนักงาน ก.ล.ต. ขอซักซ้อมความเข้าใจเกี่ยวกับหลักเกณฑ์ในประกาศ
ว่าด้วยการให้ความเห็นชอบผู้สอบบัญชีในตลาดทุนในส่วนที่ปรับปรุงแก้ไข เพื่อให้ผู้สอบบัญชี
มีความเข้าใจและถือปฏิบัติได้อย่างถูกต้อง ดังนี้

1. คุณสมบัติของผู้สอบบัญชีในตลาดทุน

 1.1 ขนาดและความซับซ้อนของงบการเงินที่ผู้สอบบัญชีลงลายมือชื่อ
 เพื่อแสดงความเห็น

 ข้อ 10 (3) (ก) ของประกาศฯ ที่ปรับปรุงใหม่ กำหนดคุณสมบัติของผู้ที่จะได้รับความเห็นชอบเป็นผู้สอบบัญชีในตลาดทุนไว้ว่า เป็นผู้สอบบัญชีที่ลงลายมือชื่อเพื่อแสดงความเห็นในการสอบบัญชี (signing partner) ของกิจการไม่น้อยกว่าสองกิจการ ซึ่งมีปริมาณ
และความซับซ้อนของธุรกรรมในระดับที่เพียงพอที่จะแสดงให้เห็นถึงความรู้และความสามารถ
ของผู้สอบบัญชีและคุณภาพงานสอบบัญชี เป็นเวลาไม่น้อยกว่า 1 ปีในช่วง 5 ปีก่อนวันยื่นคำขอรับ
ความเห็นชอบ

 สำนักงาน ก.ล.ต. ขอเรียนว่า หลักเกณฑ์ในการพิจารณากิจการที่ถือว่า
มีปริมาณและความซับซ้อนของธุรกรรมในระดับที่เพียงพอที่จะแสดงในเห็นถึงความรู้
และความสามารถของผู้สอบบัญชีและคุณภาพงานสอบบัญชีนั้น สำนักงาน ก.ล.ต. จะพิจารณาจากข้อมูลดังต่อไปนี้

 - มีขนาดรายการในงบการเงิน เช่น สินทรัพย์ รายได้ เป็นต้น ที่เทียบเคียงได้
กับขนาดรายการในงบการเงินของกิจการที่เล็กที่สุดที่มีหุ้นจดทะเบียนซื้อขายในตลาดหลักทรัพย์
เอ็ม เอ ไอ

 - ไม่อยู่ระหว่างการหยุดประกอบธุรกิจ หรือเป็นกิจการที่ตั้งขึ้นมาโดยไม่มี
การประกอบธุรกิจ (dormant)

 - มีรายได้จากการประกอบธุรกิจหลักมาเป็นเวลาไม่น้อยกว่า 1 ปี

 - ไม่ใช่กิจการที่มีรายได้หลักจากดอกเบี้ยรับจากเงินฝากธนาคาร ดอกเบี้ยรับจากเงินให้กู้ยืมแก่บุคคลหรือกิจการที่เกี่ยวข้องกัน หรือค่าเช่าจากสินทรัพย์เพียงประเภทเดียว เนื่องจากถือเป็นธุรกรรมที่ไม่มีความซับซ้อน

 - ไม่ใช่กิจการประเภท investment company ที่ไม่ได้ประกอบธุรกิจอื่น นอกเหนือจากการลงทุนในหลักทรัพย์ที่ออกโดยกิจการอื่นในระดับที่ไม่มีอำนาจควบคุม เนื่องจาก
ถือเป็นธุรกรรมที่ไม่มีความซับซ้อน

 - จัดทำงบการเงินตามมาตรฐานการบัญชีสำหรับกิจการที่มีส่วนได้เสียสาธารณะ

 - หากผู้สอบบัญชีลงลายมือชื่อเพื่อแสดงความเห็นในการสอบบัญชี
ของกิจการเดียว แต่ต่างงวดปีกันจะถือว่าเป็นการลงลายมือชื่อเพื่อแสดงความเห็นในการสอบบัญชี
ของกิจการเดียวเท่านั้น เช่น ผู้สอบบัญชีลงลายมือชื่อเพื่อแสดงความเห็นในการสอบบัญชี
(signing partner) ของบริษัท ก จำกัด สำหรับปี 2563 และปี 2564 กรณีดังกล่าวไม่เข้าข่าย
การลงลายมือชื่อเพื่อแสดงความเห็นในการสอบบัญชีของ 2 กิจการ

 อย่างไรก็ดี การพิจารณาปริมาณและความซับซ้อนของธุรกรรมจำเป็นต้องใช้ดุลยพินิจในการพิจารณาเป็นรายกรณี ดังนั้น สำนักงาน ก.ล.ต. จึงอาจพิจารณาผ่อนผันข้อกำหนด
ในเรื่องนี้ให้แก่ผู้สอบบัญชีที่มายื่นคำขอความเห็นชอบตามความจำเป็นและสมควร

 1.2 คุณสมบัติด้านประสบการณ์ในการสอบบัญชีและการลงลายมือชื่อ
 แสดงความเห็นในการสอบบัญชี (กรณีทั่วไป)

 ข้อ 10 (3) (ก) ของประกาศฯ ที่ปรับปรุงใหม่กำหนดคุณสมบัติของผู้ที่
จะได้รับความเห็นชอบเป็นผู้สอบบัญชีในตลาดทุนไว้ว่า เป็นผู้สอบบัญชีที่ลงลายมือชื่อเพื่อ
แสดงความเห็นในการสอบบัญชี (signing partner) ของกิจการเป็นเวลาไม่น้อยกว่า 1 ปีในช่วง 5 ปี
ก่อนวันยื่นคำขอรับความเห็นชอบ และมีประสบการณ์การปฏิบัติงานดังต่อไปนี้

 (1) ปฏิบัติงานสอบบัญชีมาแล้วไม่น้อยกว่า 7 ปีไม่ว่าจะติดต่อกันหรือไม่ ทั้งนี้ การปฏิบัติงานสอบบัญชีดังกล่าวครอบคลุมถึงการเป็นผู้ช่วยผู้สอบบัญชี ผู้สอบบัญชีที่
รับผิดชอบงาน (engagement partner) ผู้สอบทานการควบคุมคุณภาพงาน (engagement quality control reviewer) และผู้สอบบัญชีที่ลงลายมือชื่อเพื่อแสดงความเห็นในการสอบบัญชี (signing partner)

 (2) ในช่วงระยะเวลาตาม (1) ต้องเป็นผู้สอบบัญชีที่ลงลายมือชื่อเพื่อแสดงความเห็นในการสอบบัญชี (signing partner) ของกิจการ หรือเป็นผู้สอบบัญชีที่รับผิดชอบงาน (engagement partner) หรือเป็นผู้ควบคุมงานสอบบัญชีหรือผู้สอบทานงานขั้นสุดท้ายก่อนที่
ผู้สอบบัญชีจะลงลายมือชื่อเพื่อแสดงความเห็นในการสอบบัญชีของกิจการ (“ผู้สอบทานงาน
ขั้นสุดท้ายฯ”) ไม่น้อยกว่า 4 ปี

 สำนักงาน ก.ล.ต ขอเรียนว่า การปฏิบัติงานในฐานะผู้สอบบัญชีที่
รับผิดชอบงาน (engagement partner) หมายถึง หุ้นส่วนหรือบุคคลอื่นในสำนักงานสอบบัญชีซึ่งเป็นผู้รับผิดชอบงานและผลการปฏิบัติงานนั้น และรับผิดชอบต่อรายงานที่ออกในนามของ
สำนักงานสอบบัญชี[[1]](#footnote-1) ส่วนการปฏิบัติงานในฐานะผู้สอบทานงานขั้นสุดท้ายฯ เป็นการปฏิบัติงาน
ในระดับเทียบเท่าหรือรองจากผู้สอบบัญชีที่ลงลายมือชื่อเพื่อแสดงความเห็น และทำให้ผู้ที่ทำหน้าที่
ดังกล่าวได้พิจารณาภาพรวมของการปฏิบัติงานตรวจสอบ รวมถึงเรื่องที่สำคัญที่เกิดขึ้นระหว่าง
การปฏิบัติงานตรวจสอบแล้ว โดยผู้ปฏิบัติหน้าที่ดังกล่าวไม่จำเป็นต้องมีตำแหน่งเป็นหุ้นส่วน
ในสำนักงานสอบบัญชี ยกตัวอย่างเช่น ในกรณีที่งานสอบบัญชีงานหนึ่งมีหุ้นส่วนเป็นผู้ลงนาม
แสดงความเห็นต่องบการเงิน โดยมีผู้จัดการท่านหนึ่งทำหน้าที่สอบทานงานทั้งหมดเพื่อ
สอบทานงานขั้นสุดท้ายก่อนเสนอให้หุ้นส่วนลงนาม แม้ว่าสำนักงานสอบบัญชีจะไม่ได้เรียกผู้จัดการท่านนั้นว่าเป็น “ผู้สอบบัญชีที่รับผิดชอบงาน” ก็ตาม แต่การปฏิบัติงานสอบบัญชีของผู้จัดการดังกล่าวถือเป็นการปฏิบัติงานในฐานะผู้สอบทานงานขั้นสุดท้ายฯ แล้ว อย่างไรก็ดี
การปฏิบัติหน้าที่เป็นผู้สอบทานการควบคุมคุณภาพงาน (engagement quality control reviewer)
มีขอบเขตการทำงานที่จำกัดเฉพาะบางประเด็นที่มีความสำคัญ หรือต้องใช้ดุลยพินิจ ซึ่งไม่ครอบคลุมการปฏิบัติงานตรวจสอบทั้งหมด จึงไม่ถือว่าเป็นการปฏิบัติงานในฐานะผู้สอบทานงานขั้นสุดท้ายฯ

 นอกจากนี้ ในช่วงเวลาตาม (2) ที่ต้องเป็นผู้สอบบัญชีที่ลงลายมือชื่อเพื่อแสดงความเห็นในการสอบบัญชี (signing partner) ผู้สอบบัญชีที่รับผิดชอบงาน (engagement partner) หรือเป็นผู้สอบทานงานขั้นสุดท้ายฯ ไม่น้อยกว่า 4 ปีนั้น ระยะเวลา 4 ปีดังกล่าวไม่จำเป็นต้องต่อเนื่องกัน โดยจะต้องมีระยะเวลาในการเป็นผู้สอบบัญชีที่ลงลายมือชื่อเพื่อแสดงความเห็น
ในการสอบบัญชี (signing partner) อย่างน้อย 1 ปีในช่วง 5 ปีก่อนวันยื่นคำขอรับความเห็นชอบ
ส่วนระยะเวลาที่เหลืออีก 3 ปี ไม่จำเป็นต้องอยู่ในช่วง 5 ปีก่อนวันที่ยื่นคำขอรับความเห็นชอบ
และไม่จำเป็นต้องต่อเนื่องกัน

 สำนักงาน ก.ล.ต. ขอยกตัวอย่างการพิจารณาคุณสมบัติในเรื่องประสบการณ์ในการสอบบัญชีและการลงลายมือชื่อแสดงความเห็นในการสอบบัญชี (กรณีทั่วไป) ดังนี้

| **ประสบการณ์ในการสอบบัญชี - กรณีทั่วไป** |
| --- |
| **ตัวอย่างการปฏิบัติ****หน้าที่** | **ช่วง 5 ปีก่อนยื่นคำขอความเห็นชอบ** | **ช่วงเวลาอื่น** | **สรุปการพิจารณา** |
| **1 ปีก่อนยื่น** |  **2 ปีก่อนยื่น** | **3 ปีก่อนยื่น** |  **4 ปีก่อนยื่น** | **5 ปีก่อนยื่น** | **6 ปีก่อนยื่น** | **7 ปีก่อนยื่น** | **8 ปีก่อนยื่น** | **9 - 11 ปีก่อนยื่น** |
| **ตัวอย่าง 1** | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | SP (2 งบ ต่างกิจการ) | EP | ผู้สอบทานงานขั้นสุดท้ายฯ | ผู้สอบทานงานขั้นสุดท้ายฯ | ผู้ช่วยผู้สอบบัญชี | ผ่านคุณสมบัติ |
| **ตัวอย่าง 2** | SP (1 งบ)(บริษัท ก ) | ไม่ได้ปฏิบัติงาน | SP (1 งบ)(บริษัท ข) | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | ผู้สอบทานงานขั้นสุดท้ายฯ | ผู้สอบทานงานขั้นสุดท้ายฯ | ผู้ช่วยผู้สอบบัญชี | ผ่านคุณสมบัติ |
| **ตัวอย่าง 3** | SP (1 งบ)(บริษัท ก ) | ไม่ได้ปฏิบัติงาน | SP (1 งบ)(บริษัท ข) | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | EQCR | EQCR | ผู้ช่วยผู้สอบบัญชี | ไม่ผ่านคุณสมบัติ |
| ตัวอย่าง 3 ไม่ผ่านคุณสมบัติ เนื่องจากเป็น SP หรือ EP หรือผู้สอบทานงานขั้นสุดท้ายฯ รวมไม่ถึง 4 ปี |
| **ตัวอย่าง 4** | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | EP | EQCR | SP(1 งบ)(บริษัท ก ) | SP(1 งบ)(บริษัท ข ) | ผู้สอบทานงานขั้นสุดท้ายฯ | ผู้ช่วยผู้สอบบัญชี | ไม่ผ่านคุณสมบัติ |
| ตัวอย่าง 4 ไม่ผ่านคุณสมบัติ เนื่องจากไม่ได้เป็น SP ในช่วง 5 ปีก่อนยื่นคำขอความเห็นชอบ  |
| **ตัวอย่าง 5** | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | SP(1 งบ)(บริษัท ก ) | SP(1 งบ)(บริษัท ข ) | ผู้สอบทานงานขั้นสุดท้ายฯ | ผู้สอบทานงานขั้นสุดท้ายฯ | ผู้ช่วยผู้สอบบัญชี | ไม่ผ่านคุณสมบัติ |
| ตัวอย่าง 5 ไม่ผ่านคุณสมบัติ เนื่องจากมีประสบการณ์เป็น SP ในช่วง 5 ปีก่อนยื่นคำขอความเห็นชอบไม่ครบ 2 กิจการ  |
| **ตัวอย่าง 6** | SP(1 งบ)(บริษัท ก ) | SP(1 งบ)(บริษัท ก ) | SP(1 งบ)(บริษัท ก ) | SP(1 งบ)(บริษัท ก ) | ผู้สอบทานงานขั้นสุดท้ายฯ | ผู้สอบทานงานขั้นสุดท้ายฯ | ผู้สอบทานงานขั้นสุดท้ายฯ | ผู้สอบทานงานขั้นสุดท้ายฯ | ผู้สอบทานงานขั้นสุดท้ายฯ | ไม่ผ่านคุณสมบัติ |
| ตัวอย่าง 6 ไม่ผ่านคุณสมบัติ เนื่องจากมีประสบการณ์เป็น SP ในช่วง 5 ปีก่อนยื่นคำขอความเห็นชอบไม่ครบ 2 กิจการ  |

SP : signing partner EP : engagement partner EQCR : engagement quality control reviewer

 1.3 คุณสมบัติด้านประสบการณ์ในการสอบบัญชีและการลงลายมือชื่อแสดง
 ความเห็นในการสอบบัญชี (กรณีผู้สอบบัญชีของธนาคารพาณิชย์)

ข้อ 10 (3) (ข) ของประกาศฯ ฉบับปรับปรุงแก้ไข กำหนดคุณสมบัติของผู้ที่
จะได้รับความเห็นชอบเป็นผู้สอบบัญชีในตลาดทุนกรณีผู้สอบบัญชีของธนาคารพาณิชย์ไว้ว่า
เป็นผู้สอบบัญชีที่รับผิดชอบงาน (engagement partner) ในการสอบบัญชีของธนาคารพาณิชย์
ตามกฎหมายว่าด้วยธุรกิจสถาบันการเงิน เป็นเวลาไม่น้อยกว่า 1 ปีในช่วง 5 ปี ก่อนวันยื่นคำขอรับ
ความเห็นชอบ และมีประสบการณ์การปฏิบัติงานดังต่อไปนี้

 (1) ปฏิบัติงานสอบบัญชีมาแล้วไม่น้อยกว่า 7 ปีไม่ว่าจะติดต่อกันหรือไม่ ทั้งนี้ การปฏิบัติงานสอบบัญชีดังกล่าวครอบคลุมถึงการเป็นผู้ช่วยผู้สอบบัญชี ผู้สอบบัญชีที่รับผิดชอบงาน (engagement partner) ผู้สอบทานการควบคุมคุณภาพงาน (engagement quality control reviewer) และผู้สอบบัญชีที่ลงลายมือชื่อเพื่อแสดงความเห็นในการสอบบัญชี (signing partner)

 (2) ในช่วงระยะเวลาตาม (1) ต้องเป็นผู้สอบบัญชีที่รับผิดชอบงาน (engagement partner) หรือ ผู้สอบทานงานขั้นสุดท้ายฯ ก่อนที่ผู้สอบบัญชีจะลงลายมือชื่อเพื่อแสดงความเห็น) ในการสอบบัญชีของธนาคารพาณิชย์ตามกฎหมายว่าด้วยธุรกิจสถาบันการเงิน ไม่น้อยกว่า 4 ปี

 สำนักงาน ก.ล.ต ขอเรียนว่า ในช่วงเวลาตาม (2) ที่ต้องเป็นผู้สอบบัญชี
ที่รับผิดชอบงาน (engagement partner) หรือผู้สอบทานงานขั้นสุดท้ายฯ ไม่น้อยกว่า 4 ปีนั้น ระยะเวลา
4 ปีดังกล่าวไม่จำเป็นต้องต่อเนื่องกัน โดยจะต้องมีระยะเวลาในการเป็นผู้สอบบัญชีที่รับผิดชอบงาน (engagement partner)[[2]](#footnote-2) อย่างน้อย 1 ปีในช่วง 5 ปี ก่อนวันยื่นคำขอรับความเห็นชอบ ส่วนระยะเวลา
ที่เหลืออีก 3 ปี ไม่จำเป็นต้องอยู่ในช่วง 5 ปีก่อนวันยื่นคำขอรับความเห็นชอบ

 สำนักงาน ก.ล.ต. ขอยกตัวอย่างการพิจารณาคุณสมบัติในเรื่องประสบการณ์
ในการสอบบัญชี และการลงลายมือชื่อแสดงความเห็นในการสอบบัญชี (กรณีผู้สอบบัญชีของธนาคารพาณิชย์) ดังนี้

| **ประสบการณ์ในการสอบบัญชี - กรณีผู้สอบบัญชีของธนาคารพาณิชย์**  |
| --- |
| **ตัวอย่างการปฏิบัติ****หน้าที่** | **ช่วง 5 ปีก่อนยื่นคำขอความเห็นชอบ** | **ช่วงเวลาอื่น** | **สรุปการพิจารณา** |
| **1 ปีก่อนยื่น** |  **2 ปีก่อนยื่น** | **3 ปีก่อนยื่น** |  **4 ปีก่อนยื่น** | **5 ปีก่อนยื่น** | **6 ปีก่อนยื่น** | **7 ปีก่อนยื่น** | **8 ปีก่อนยื่น** | **9 - 11 ปีก่อนยื่น** |
| **ตัวอย่าง 1**  | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | EP | EP | EP | EP | ผู้ช่วยผู้สอบบัญชี | ผ่านคุณสมบัติ |
| **ตัวอย่าง 2** | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | EP | ผู้สอบทานงานขั้นสุดท้ายฯ | ผู้สอบทานงานขั้นสุดท้ายฯ | ผู้สอบทานงานขั้นสุดท้ายฯ | ผู้ช่วยผู้สอบบัญชี | ผ่านคุณสมบัติ |
| **ตัวอย่าง 3** | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | ผู้สอบทานงานขั้นสุดท้ายฯ | ผู้สอบทานงานขั้นสุดท้ายฯ | ผู้สอบทานงานขั้นสุดท้ายฯ | ผู้สอบทานงานขั้นสุดท้ายฯ | ผู้ช่วยผู้สอบบัญชี | ไม่ผ่านคุณสมบัติ |
| ตัวอย่าง 3 ไม่ผ่านคุณสมบัติ เนื่องจากไม่ได้ปฏิบัติงานในฐานะ EP ตามนิยามของ TSQC 1 ในช่วง 5 ปีก่อนยื่นคำขอ  |
| **ตัวอย่าง 4**  | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | EP | EQCR | EQCR | EQCR  | ผู้ช่วยผู้สอบบัญชี | ไม่ผ่านคุณสมบัติ |
| ตัวอย่าง 4 ไม่ผ่านคุณสมบัติ เนื่องจากปฏิบัติงานในฐานะ EP หรือผู้สอบทานงานขั้นสุดท้ายฯ ไม่ครบ 4 ปี  |
| **ตัวอย่าง** **5** | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | ไม่ได้ปฏิบัติงาน | EQCR | EP | EP | EP | EP | ไม่ผ่านคุณสมบัติ |
| ตัวอย่าง 5 ไม่ผ่านคุณสมบัติ เนื่องจากไม่ได้ปฏิบัติงานในฐานะ EP ในช่วง 5 ปีก่อนยื่นคำขอความเห็นชอบ |

EP: engagement partner EQCR : engagement quality control reviewer

2. ผู้สอบบัญชีในตลาดทุนที่ไม่สามารถดำรงคุณสมบัติเรื่องการดำรงตำแหน่ง
หัวหน้าสำนักงานสอบบัญชีหรือหุ้นส่วนหรือเทียบเท่า

 สำนักงาน ก.ล.ต. ได้แก้ไขประกาศฯ ข้อ 23 โดยกำหนดว่า ในกรณีที่ผู้สอบบัญชีรายใดไม่สามารถดำรงคุณสมบัติในเรื่องการดำรงตำแหน่งหัวหน้าสำนักงานสอบบัญชีหรือหุ้นส่วนหรือเทียบเท่า ให้ผู้สอบบัญชีรายดังกล่าวดำเนินการแก้ไขเพื่อให้มีคุณสมบัติถูกต้องตามที่กำหนดภายในระยะเวลา 120 วันนับแต่วันที่ไม่สามารถดำรงคุณสมบัติให้ถูกต้องนั้น เว้นแต่จะได้รับ
การผ่อนผันในเรื่องระยะเวลาจากสำนักงาน

 สำนักงาน ก.ล.ต. ขอเรียนว่า ในระหว่างที่ไม่สามารถดำรงคุณสมบัติข้างต้น ผู้สอบบัญชีจะไม่สามารถลงนามแสดงความเห็นต่องบการเงินของกิจการในตลาดทุนได้
ทั้งนี้ ในกรณีที่ผู้สอบบัญชีในตลาดทุนคาดว่าจะไม่สามารถแก้ไขคุณสมบัติเรื่องการดำรงตำแหน่ง
หัวหน้าสำนักงานสอบบัญชีหรือหุ้นส่วนหรือเทียบเท่าได้ภายในกำหนดระยะเวลา 120 วัน
ขอให้ผู้สอบบัญชีทำหนังสือขอผ่อนผันในเรื่องระยะเวลาไปยังสำนักงาน ก.ล.ต. ก่อนครบกำหนด โดยอธิบายเหตุผล ความจำเป็น แผนการแก้ไข และระยะเวลาที่คาดว่าจะต้องใช้ในการแก้ไขคุณสมบัติ เพื่อให้สำนักงาน ก.ล.ต. พิจารณา ซึ่งสำนักงาน ก.ล.ต. อาจพิจารณาผ่อนผัน
ในเรื่องระยะเวลาให้หากเห็นว่า มีเหตุผลและความจำเป็นอันสมควร

 จึงเรียนมาเพื่อโปรดทราบและถือปฏิบัติ

 ขอแสดงความนับถือ

 (นางสาวรื่นวดี สุวรรณมงคล)

 เลขาธิการ

สิ่งที่ส่งมาด้วย ภาพถ่ายประกาศสำนักงานคณะกรรมการกำกับหลักทรัพย์และตลาดหลักทรัพย์

 ที่ สช. /2564 เรื่อง การให้ความเห็นชอบผู้สอบบัญชีในตลาดทุน (ฉบับที่ )

 ลงวันที่

ฝ่ายกำกับการสอบบัญชี

โทรศัพท์/โทรสาร 0-2263-6097

1. อ้างอิงความหมายตามมาตรฐานการควบคุมคุณภาพ ฉบับที่ 1 (“TSQC1”) [↑](#footnote-ref-1)
2. ในกรณีนี้หมายถึงการเป็น "ผู้สอบบัญชีที่รับผิดชอบงาน” ตามนิยามของ TSQC1 เท่านั้น โดยไม่รวมถึงการปฏิบัติงาน
ในลักษณะผู้สอบทานงานขั้นสุดท้ายฯ [↑](#footnote-ref-2)